b'\n_START_ARTICLE_\nReichwein (adelssl\xc3\xa6gt)\n_START_PARAGRAPH_\nReichwein er en udd\xc3\xb8d dansk-norsk adelssl\xc3\xa6gt tilh\xc3\xb8rende lav- og sv\xc3\xa6rdadelen.\n_START_SECTION_\nV\xc3\xa5ben\n_START_PARAGRAPH_\nEn v\xc3\xa6bnet arm holdende en r\xc3\xb8d vindrueklase udi et bl\xc3\xa5t felt og oven p\xc3\xa5 den \xc3\xa5bne hjelm trende r\xc3\xb8de faner med et hvidt kors, af hvilke de trende yderste er ganske udslagne, medens den mellemste og tredje, som stander lige op, er sammenviklet; ellers er farverne omkring dette v\xc3\xa5ben bl\xc3\xa5t og guld.\n_START_SECTION_\nHistorie\n_START_PARAGRAPH_\nSl\xc3\xa6gten er tysk og kom til Norge 1628 med den senere generalmajor og stiftsbefalingsmand i Bergen Stift Georg (eller J\xc3\xb8rgen) Reichwein (1593-1667), som var f\xc3\xb8dt i Marburg i Hessen-Kassel, hvor hans fader angiveligt var skr\xc3\xa6dder. Reichwein blev adlet den 18. oktober 1655. Han var far til oberst Georg Reichwein den yngre (d\xc3\xb8d 1715) og kaptajn Frederik Christian Reichwein (ca. 1660-1730). F\xc3\xb8rstn\xc3\xa6vnte var far til stiftamtmand i Akershus Stift, generalmajor Lorentz (eller Lars) Reichwein (ca. 1680-1735). Frederik Christian Reichwein var fader til generalmajor Nicolai Frederik Reichwein (1692-1761). Sl\xc3\xa6gten udd\xc3\xb8de i 1864 med hans broders\xc3\xb8ns s\xc3\xb8n, postmester i \xc3\x86r\xc3\xb8sk\xc3\xb8bing, krigsr\xc3\xa5d Frederik Theodor Reichwein (1795-1864).'